Kiitos pääministerin medianäkyvyyden Suomi pääsee nyt kertomaan viestiään maailmalle ja maailmalla moni haluaa kuulla.

New York

Suomen pääministeri Sanna Marin (sd) on nousemassa autoon, joka vie hänet John F. Kennedyn lentokentälle, kun Daniela Fraga juoksee hänen peräänsä ja huutaa:

“Voinko saada kuvan? Voinko saada kuvan?”

Marin kääntyy, poseeraa vielä yhdessä fanikuvassa ja lähtee kotiin. Siellä odottavat kansakunnan varautuminen koronavirukseen, perussuomalaisten välikysymys ja tivaukset siitä, mikä onkaan hallituksen linja Kreikan ja Turkin rajalla vellovaan pakolaiskriisiin ja ovatko pääministeri ja sisäministeri eri mieltä siitä, mikä on oikein ja mikä väärin.